****

**REPUBLIKA HRVATSKA**

 **VIROVITIČKO-PODRAVSKA ŽUPANIJA**

**Upravni odjel za graditeljstvo, zaštitu okoliša**

**i imovinsko – pravne poslove**

**KLASA: UP/I-351-02/23-02/04**

**URBROJ: 2189-08/11-24-44**

**Virovitica, 22. listopada 2024.**

Upravni odjel za graditeljstvo, zaštitu okoliša i imovinsko – pravne poslove Virovitičko-podravske županije na temelju odredbi članka 160. stavak 1. i članka 162. stavka 1. Zakona o zaštiti okoliša (“Narodne novine” broj: 80/13., 153/13., 78/15., 12/18. i 118/18.) i odredbe članka 7. stavka 1. točke 2. Uredbe o informiranju i sudjelovanju javnosti i zainteresirane javnosti u pitanjima zaštite okoliša (“Narodne novine” broj 64/08. i 80/13.), daje

**INFORMACIJU**

**o odluci da se studija o utjecaju na okoliš za zahvat**

**“Akumulacija Šašika, Grad Slatina”**

**upućuje na javnu raspravu**

**Tijelo nadležno za provedbu postupka** jeVirovitičko-podravska županija, Upravni odjel za graditeljstvo, zaštitu okoliša i imovinsko – pravne poslove, Trg Ljudevita Patačića 1, 33000 Virovitica.

**Pravni temelj za vođenje postupka procjene utjecaja zahvata na okoliš** su odredbe članaka 76. do 94. Zakona o zaštiti okoliša (“Narodne novine” broj: 80/13., 153/13., 78/15., 12/18. i 118/18.) i odredbe članaka 4. do 21. Uredbe o procjeni utjecaja zahvata na okoliš (“Narodne novine” broj: 61/14. i 3/17., dalje u tekstu: Uredba). U Prilogu III. Uredbe naveden je popis zahvata za koje se provodi ocjena o potrebi procjene utjecaja zahvata na okoliš, a za koje je nadležno upravno tijelo u županiji, odnosno u Gradu Zagrebu. Predmetni zahvat „Akumulacija Šašika, Grad Slatina, Virovitičko – podravska županija“ pripada kategoriji navedenoj u točki 2.2. Priloga III. pod nazivom: Kanali, nasipi i druge građevine za obranu od poplava i erozije obale. Za predmetni zahvat izdano je Rješenje ovog upravnog tijela, KLASA: UP/I-351-03/20-01/03, URBROJ: 2189/1-08/11-21-12 od 01. veljače 2021. godine kojim je propisano da je za namjeravani zahvat “Akumulacija Šašika, Grad Slatina”, potrebno provesti postupak procjene utjecaja na okoliš te glavnu ocjenu prihvatljivosti za ekološku mrežu. Obzirom na navedeno, u okviru predmetnog postupka procjene utjecaja na okoliš za predmetni zahvat provodi se i Glavna ocjena prihvatljivosti navedenog zahvata na ekološku mrežu primjenom propisa iz područja zaštite prirode.

**Nositelj zahtjeva** suHrvatske vode, Ulica grada Vukovara 220, 10000 Zagreb, OIB: 28921383001, zastupane po generalnom direktoru mr.sc. Zoranu Đurokoviću, dipl.ing.građ.

**Lokacija zahvata**

Planirani zahvat nalazi se na administrativno – teritorijalnom području Grada Slatine u Virovitičko – podravskoj županiji, u katastarskoj općini Slatinski Drenovac.

**Sažeti opis planiranog zahvata**

Akumulacija Šašika ostvarit će se izgradnjom pregradnog profila - nasute brane koja će se izvesti od zemljanog materijala na vodotoku Šašika. Dio volumena akumulacije predviđen je za vremenski kraće zadržavanje vode tijekom trajanja poplavnih događaja pri čemu se smanjuje maksimalni protok, a produljuje trajanje velikih voda. Na taj način kratkotrajno se regulira vodni režim vodotoka u svrhu smanjenja štetnog djelovanja voda na nizvodno područje. U ostalom dijelu godine će se iz akumulacije ispuštati biološki minimum QBM=0,022 m3/s (25% x Qsr=0,09 m3/s). Biološki minimum podrazumijeva održavanje konstantne količine vode. Analizama rada akumulacije za period od 30 godina utvrđeno je da se biološki minimum može ostvariti tijekom cijele godine i uz korištenje vode za druge namjene (ribnjačarstvo ili navodnjavanje). Izgradnja zahvata uključuje sljedeće aktivnosti:

* izgradnja elemenata same akumulacije,
* regulaciju korita vodotoka Šašika,
* izmještanje šumskog puta,
* izvedba pristupne ceste,
* iskop materijala (s područja lokacije zahvata za izvedbu tijela nasute brane).

**Predmet javne rasprave** je studija o utjecaju na okoliš za zahvat „Akumulacija Šašika, Grad Slatina“ od rujna 2024. godine (ECOINA d.o.o., SR Njemačke 10, 10020 Zagreb) (dalje u tekstu: Studija) te se cjelovita Studija objavljuje na internetskim stranicama Virovitičko – podravske županije ([www.vpz.hr](http://www.vpz.hr)). Informacija o odluci da se Studija upućuje na javnu raspravu objavljuje se u dnevnom tisku „Glas Slavonije“, internetskim stranicama Virovitičko – podravske županije, te na oglasnim pločama Virovitičko – podravske županije, Grada Slatine i Općine Voćin.

**Provedba javne rasprave**

Temeljem odluke Virovitičko – podravske županije, Upravnog odjela za graditeljstvo, zaštitu okoliša i imovinsko – pravne poslove, Studija se upućuje na javnu raspravu u razdoblju od **04. studenog 2024. i trajati će do 03. prosinca 2024. godine.** Javni uvid u predmetnu Studiju i jedan ne-tehnički sažetak Studije javnosti će biti omogućen u prostorijama Upravnog odjela za graditeljstvo, zaštitu okoliša i imovinsko – pravne poslove Virovitičko-podravske županije, Trg Ljudevita Patačića 1, 33000 Virovitica (soba br. 5), prostorijama Gradske uprave Grada Slatine, Trg sv. Josipa 10, 33520 Slatina (soba br. 25) te prostorijama vijećnice Općine Voćin, Trg Gospe Voćinske 11, 33522 Voćin, svaki radni dan od 08,00 do 14,00 sati.

Javno izlaganje o Studiji održati će se **06. studenog 2024. godine s početkom u 10,00 sati** u Velikoj vijećnici Virovitičko-podravske županije, Trg Ljudevita Patačića 1, 33000 Virovitica. Izlaganju će biti nazočni predstavnici nositelja zahvata, predstavnici izrađivača Studije i projektant koji će nesposredno davati odgovore i raspravljati o pitanjima koja će tom prilikom postavljati nazočna javnost i zainteresirana javnost. Primjedbe i prijedloge na javnoj raspravi javnost može dati i usmeno u zapisnik za vrijeme javnog izlaganja.

**Način sudjelovanja javnosti i zainteresirane javnosti – davanje mišljenja**

Mišljenja, prijedlozi i primjedbe o predmetu javne rasprave mogu se zaključno sa zadnjim danom javne rasprave upisati u knjigu primjedbi izloženu uz predmetnu dokumentaciju ili u istom roku u pisanom obliku dostaviti na adresu: Virovitičko – podravska županija, Upravni odjel za graditeljstvo, zaštitu okoliša i imovinsko – pravne poslove, Trg Ljudevita Patačića 1, 33000 Virovitic, s naznakom „Za Studiju – Akumulacija Šašika, Grad Slatina“.

Mišljenja, prijedlozi i primjedbe koji ne budu dostavljeni u roku i nisu čitko napisani, neće se uzeti u obzir u pripremi izvješća o javnoj raspravi.

**Javnosti i zainteresirana javnost o ishodu ovoga postupka procjene utjecaja na okoliš** biti će obaviještena objavom rješenja o procjeni utjecaja zahvata na okoliš odnosno drugog akta na internetskim stranicama Virovitičko – podravske županije ([www.vpz.hr](http://www.vpz.hr)).

**PROČELNICA**

**Zorica Hegedušić, dipl.iur.**